Šiaulėnų Marcelino Šikšnio gimnazija

Radviliškio r. Šiaulėnų Marcelino Šikšnio gimnazija – dieninė, savarankiško mokymosi bendrojo lavinimo mokykla Radviliškio raj., Šiaulėnuose, S. Dariaus ir S. Girėno g. 30, vykdanti ikimokyklinio, priešmokyklinio, pradinio, pagrindinio, vidurinio ir papildomo ugdymo programas. Įstaigos kodas 190673983. Istorija Šiaulėnų miestelio ir jo apylinkių švietimo istorija prasidėjo 1805 m., kai prie bažnyčios buvo įsteigta parapinė pradinė mokykla. Tai buvo dabartinės mokyklos pirmtakė. 1847 m. šioje mokykloje mokėsi 11 mokinių. Juos mokė kunigas. 1853 m. mokėsi jau apie 50 vaikų. Mokoma buvo lietuvių kalba. Valstybinė pradinė mokykla (Narodnoje volostnoje učilišče) miestelyje įsteigta 1865 m. Joje buvo dėstoma rusų kalba. Mokytojais galėjo būti tik rusai. Tais pačiais metais prie Šušvės pastatytas vieno aukšto medinis mokyklos pastatas. 1883–1884 m. šioje mokykloje mokėsi ir būsimasis kultūros, švietimo veikėjas, rašytojas Marcelinas Šikšnys, kurio vardu vadinasi dabartinė mokykla. Iki 1936 m. tai buvo žemesnio laipsnio 4 metų pradinė mokykla. Nuo 1936 m. mokykloje jau buvo šeši skyriai. Tais metais baigtas įrengti ir naujas medinis mokyklos pastatas, kuris mokymo reikmėms naudojamas dar ir dabar. Mokykloje mokėsi 1933 m. 195, 1940 m. – 222 mokiniai. 1944 m. mokykla perorganizuota į progimnaziją, 1949–1950 mokslo metais buvo septynmetė, o nuo 1951 m. vidurinė. 1966 m. pastatytas pirmasis mokyklos priestatas, 1976 m. antrasis priestatas su sporto sale. 1980 m. prie mokyklos pastatytas 120 vietų bendrabutis. 1980–1981 mokslo metais mokykloje mokėsi net 512 mokinių. Vėliau mokinių skaičius ėmė mažėti. 2004 m. prie mokyklos prijungti Acokavų ir Žeimių skyriai, kuriuose mokoma pagal pradinio ugdymo programą. 2008 m. dėl sumažėjusio mokinių skaičiaus Acokavų pradinio ugdymo skyrius uždarytas, 2011 – uždarytas ir Žeimių pradinio ugdymo skyrius. 2014 m. buvo akredituota mokyklos vidurinio ugdymo programa ir ji tapo gimnazija. 2016 m. prijungtos Šaukoto pagrindinė mokykla ir Tyrulių pagrindinė mokykla. Direktoriai 1951–1952 m. Pranas Kašuba; 1952–1953 m. Valerija Stankevičiūtė; 1953–1955 m. Aleksas Algimantas Jonaitis; 1955–1956 m. Juozas Bikauskas; 1956–1970 m. Vytautas Grigaravičius; 1970–1978 m. Pranciškus Ragauskas; 1978–1986 m. Vytautas Markulis; 1986 m. Vytautas Jarašiūnas. Žymūs mokytojai Jonas Bosas, fizikos mokytojas (1971–1975); Aleksas Algimantas Jonaitis, dirbo 46 metus. Žymūs mokiniai Marcelinas Šikšnys, žymus kultūros, švietimo veikėjas, rašytojas, garsus fizikas ir matematikas. Šiaulėnuose mokėsi tik 1883–1884 m.; Vitalijus Mazūras, scenografas, tapytojas, teatro režisierius, Valstybinės premijos laureatas; Česlovas Mazūras, architektas; Petras Mazūras, skulptorius, Nacionalinės kultūros ir meno premijos laureatas; Č. Meškauskas, J. Stankus, A. Miknius, P. Miknius, P. Domeika, R. Dambrauskaitė, V. Gedminas, R. Gedminas, R. Bitė, J. Pauraitė. Nuorodos Šiaulėnai. Vilnius, 2004. Mokyklos svetainė Archyvuota kopija 2007-09-15 iš Wayback Machine projekto.